हिमालय
हिमालय संस्कृत के दो शब्दों - हिम तथा आलय से मिल कर बना है, जिसका शब्दार्थ बर्फ का घर होता है। यह ध्रुवीय क्षेत्रों के बाद पृथ्वी पर सबसे बड़ा हिमआवरण वाला क्षेत्र है। हिमालय और विश्व की सबसे ऊंची चोटी माउंट एवरेस्ट को भी कई नामों से जाना जाता है। नेपाल में इसे सगरमाथा (आकाश या स्वर्ग का भाल), संस्कृत में देवगिरी और तिब्बती में चोमोलुंगमा (पर्वतों की रानी) कहते हैं। हिमालय पर्वत की एक चोटी का नाम 'बन्दरपुंछ' है। यह चोटी उत्तराखंड के उत्तरकाशी ज़िले में स्थित है। इसकी ऊँचाई 13,731 फुट है। इसे सुमेरु भी कहते हैं।
नुन कुन
नुन कुन (Nun Kun) भारत के लद्दाख़ केन्द्रशासित प्रदेश में खड़ा एक पर्वतीय पुंजक (मैसिफ) है। इस पुंजक के दो शिखर हैं - 7,135 मीटर (23,409 फुट) ऊँचा नुन पर्वत और उसके ठीक उत्तर में 7,077 मीटर (23,218 फुट) ऊँचा कुन पर्वत। दोनों शिखरों के बीच 4 किमी लम्बा एक हिम से ढका हुआ पठार है। यह पुंजक करगिल ज़िले की सुरु घाटी के समीप है और पास ही जम्मू और कश्मीर केन्द्रशासित प्रदेश की सीमा पड़ती है। नुन कुन श्रीनगर से 250 किमी पूर्व में है। नुन कुन पुंजक के उत्तर में सुरु घाटी और ज़ंस्कार पर्वतमाला है। पूर्व में सुरु घाटी और 4400 मीटर ऊँचा पेन्सी ला (दर्रा) है, जो इसे ज़ंस्कार घाटी से अलग करता है। दक्षिण में किश्तवार राष्ट्रीय अभ्यारण्य और क्रश नाई नदी है। दक्षिणपश्चिम और दक्षिण में हिमानियों (ग्लेशियर), पर्वतों और नदियों का जमघट्टा है जिनके पार कश्मीर घाटी, किश्तवार और डोडा स्थित हैं।